बीजेपी एमपी हुक्म सिंह के इस साल फरवरी में हुए देहांत के बाद ये सीट खाली हुई है। बीजेपी ने इस सीट पर हुक्म सिंह की ही बेटी मृगांका सिंह को पार्टी उम्मीदवार बनाया है। फूलपुर और गोरखपुर की हार से सबक लेते हुए राज्य की योगी आदित्यनाथ सरकार इस सीट पर कोई कसर नहीं छोड़ना चाहती। पार्टी ना सिर्फ कई राज्य स्तर के सीनियर नेताओं को उपचुनाव पर मोर्चे पर लगाने जा रही है बल्कि स्वयं प्रधानमंत्री मोदी 27 मई को बागपत में एक बड़ी जनसभा को संबोधित करेंगे। पीएम मोदी बागपत में ईस्टर्न पेरीफेरल एक्प्रेस-वे का उद्घाटन करने आ रहे हैं। 10 मई को सुप्रीम कोर्ट के ऑर्डर के बाद इस 135 किलोमीटर लंबे एक्सप्रेस वे को हर हाल में 1 जुन से पहले जनता के लिए ओपन करना था। ऐसे में सरकार ने 27 मई को बागपत में पीएम मोदी की हाथों इसका उद्घाटन कराने का फैसला लिया है। इस तरह पार्टी एक तीर से दो निशाने लगाने जा रही है। जहां एक तरफ 1 जून से पहले एक्सप्रेस वे का उद्घाटन पीएम मोदी के द्वारा हो जाएगा तो वहीं 28 मई को उपचुनाव से पहले पश्चिमी उत्तर प्रदेश में पीएम मोदी की एक बड़ी जनसभा भी हो जाएगी जो चुनाव से पहले पार्टी के पक्ष में माहौल बनाने में मददगार साबित हो सकती है।